Jonk, wit, en onwelkom in Suid-Afrika - Solidariteit WêreldSolidariteit Wêreld
Tuis › Mediaverklarings › Jonk, wit, en onwelkom in Suid-Afrika
Jonk, wit, en onwelkom in Suid-Afrika
Solidariteit Jeug het vandag sterk standpunt ingeneem teen pres. Ramaphosa se jeugbemagtigingsprojek, YES, wat wit jeugdiges op grond van hul velkleur blatant uitsluit.
Volgens Paul Maritz, koördineerder van Solidariteit Jeug, is dié bemagtigingsprojek bedoel om die enorme probleem van werkloosheid onder die jeug aan te pak – 'n kwessie wat van groot belang is vir Suid-Afrika. "Die probleem is egter dat daar blatant op die YES-webblad aan voornemende wit aansoekers gestel word dat hierdie projek slegs vir swart, bruin en Indiër-kandidate oopgestel sal word," sê Maritz.
"Dit is so goed asof die president direk vir wit kandidate sê: 'Jy is onwelkom en op jou eie!'" sê Maritz.
Volgens Maritz is hierdie rassemaatreëls die nuutste in 'n lang rits rasbehepte beleide wat ten doel het om wit mense bloot op grond van hul velkleur tot tweedeklas burgery te verneder. "Uitsluiting op grond van ras is besig om die norm te word. Dit kan gesien word in gevalle soos Sasol se Khanyisa-aandeleskema. Ons durf nie toelaat dat rasse-uitsluiting alledaags en normaal word nie; die verlede het ons gewys hoe gevaarlik dit is," verduidelik Maritz.
Hierdie skema is daarop gemik om jong Suid-Afrikaners wat al vir langer as ses maande werkloos is, te help om 'n werk te kry deurdat hulle vir hulself 'n profiel skep en sodoende met moontlike werkgewers in verbinding tree.
"Enige jongmens wat aansoek wil doen vir hierdie skema is reeds behoeftig en duidelik in die knyp omrede hulle reeds vir ten minste 'n halfjaar werkloos is. Dit dui op die absurditeit van die rasse-ideologie wanneer die regering vir 'n kwesbare groep soos jong werkloses sê: 'Ons ag jou krisis nie belangrik nie, want jy is wit'," verduidelik Maritz.
Solidariteit Jeug is besig om 'n brief aan die president op te stel waarin gevra word dat hierdie skema wit jongmense toelaat om aansoek te doen.
"Ten spyte van sy glimlaggende gerusstelling is die boodskap van pres. Cyril Ramaphosa egter baie duidelik: Jy, wit jongmens, is onwelkom in die toekoms van Suid-Afrika."